У бици код Аустерлица 1805. г. Наполеон је побиједио уједињене снаге Аустрије и Русије, након чега је потписао мир са Аустријом. Аустрија је заузврат Француској дала све територије бивше Млетачке републике укључујући и Боку. Руси су у Јонском мору имали своју флоту која је требало да заштити ту област од евентуалног напада Наполеонове војске. Већи дио те флоте сада је пришао у помоћ Боки и Црној Гори, зато што би уласком француских бродова у Боку, руска флота у Јонском мору била у тешком положају.